Ilves: Demokraatlikus maailmas pole harv komme, kui parlament lisab rahvusvahelisele lepingule mittesiduva poliitilise deklaratsiooni ning igaüks mõistab, et see deklaratsioon ei mõjuta mingilgi moel lepingut ennast. Nii oli ka Eestis, kus parlament välisministrite poolt allkirjastatud piirilepingu preambulas tuletas meelde meie minevikku. Ma ei hakka arutama, kas see oli kõige sobivam koht ajalooliseks tagasivaateks, kuid veelkord - see oli otsus, mis ei muutnud piirilepingut. Eestil ei ole ühegi naabri vastu territoriaalseid pretensioone.